Porto senket Arsenal på overtid: – En skikkelig trøkk i trynet
(Porto – Arsenal 1–0) Tre og et halvt minutt på overtid røk Martin Ødegaard og Arsenal i Portugal. Portos Wenderson Galeno curlet ballen i det lengste hjørnet og ble den store helten. Estadio do Dragao eksploderte da brasilianeren endelig lyktes. – En skikkelig trøkk i trynet, beskriver Arsenals Declan Rice. – Ikke ufortjent, oppsummerte landslagssjef Ståle Solbakken i TV 2s studio. Han var ikke imponert av keeper David Raya opptreden på distanseskuddet. – Jeg mener at keeper skal ta den, sier Solbakken. Arsenals aksjoner rett før målet møter også kritikk: – Med mindre enn et minutt igjen må du være smartere og holde tak i ballen. I stedet for å holde på ballen prøver Gabriel Martinelli å sende en lang diagonal til Bukayo Saka. Det åpnet Arsenal, sier tidligere Celtic-manager Neil Lennon til BBC. Arsenal-sjef Mikel Arteta er ikke uenig. – Vi må være bedre enn dette. Vi kan ikke vinne slik vi håndterte ballen ved tre anledninger i dype områder av banen, sier Arteta. Før pause hadde Galeno kampens to aller største muligheter. I løpet av bare to sekunder. Det var nesten et under at brassen ikke ble matchvinner allerede 20 minutter ut i kampen. Det første forsøket gikk høyt i venstre stang bak en sjanseløs Raya. Det andre skuddet gikk utenfor høyre stolpe. Det var den eneste gangen Arsenal fullstendig mistet kontrollen før Galenos drømmetreff på overtid. Wenderson Galeno er toppscorer i Champions League med fem mål og har også servert fire assist. Åttendedelsfinalen er Arsenals første utslagskamp i Champions League på syv år. Borte var det feiende angrepsspillet fra 5–0 over Burnley og 6–0 mot West Ham på bortebane. Arsenal-manager Mikel Arteta møtte utfordringen i Porto med en helt annen forsiktighet.  – Håndbrekket var for mye på, var det uerfarenhet? spør tidligere Arsenal-spiller Martin Keown i TNT Sport. Martin Ødegaard hadde mer ballkontakt enn de fleste før pause. Men ballen gikk mye på tvers. Totalt i kampen traff på nesten alle pasninger. Men Martin Ødegaard fikk et tøft møte med legenden Pepe, og gikk rett i bakken da veteranen brukte musklene før pause. Pepe hjalp sin tidligere Real Madrid-kamerat opp på beina igjen etter smellen. Porto-midtstopperen fyller 41 år mandag, men har fortsatt mange av kvalitetene fra tiden i Real Madrid (med tre Champions League-triumfer). – Imponerende av gamlefar. Han styrer Porto-forsvaret med jernhånd og han styrer det godt, meldte Ståle Solbakken. Ståle Solbakken mener at Porto-spillerne har Champions League-rutine, mens det kanskje bare er Havertz og Jorginho som har det samme hos Arsenal. Etter pause fikk Porto-spiss Evanilson en stor sjanse. Men den stoppet i den solide blokken til Arsenals Declan Rice. Ødegaard og Arsenal spilte klokt og kontrollert. Taktisk gjennomførte helt sikkert noe i nærheten av det Arteta hadde tegnet på taktikktavlen før kampen, men Arsenal-sjefen var ikke fornøyd. – Vi truet ikke. Vi manglet aggressivitet, spesielt med ballen på den siste tredjedelen, sier han til TNT Sport. The Gunners har skutt med skarpt og truffet med 21 scoringer på de siste fem kampene. Men mot Porto var kanonene stuet vekk. Arsenal skapte ikke en eneste målsjanse etter pause. Det defensive var viktigere enn det offensive. De ville spille hjem resultatet, og lykkes bare nesten. Galeno-scoringen ødela et meste. Men Arsenal mistet ikke muligheten til å nå kvartfinalen. Returkampen spilles i London 12. mars.  – Alt tyder fortsatt på at Arsenal skal ta det, men så er det med Champions League-rutinen da, sier Ståle Solbakken. Det er ingen tvil om at klubben tørster etter internasjonal suksess på høyeste nivå. Ørkenvandringen har vært lang Arsenal var i Champions League-finalen i 2006, men kom senere aldri lenger enn til åttedelsfinalen med Arsène Wenger som manager. Fra 2017 til 2022 fikk Arsenal-nedturen et klimaks med seks strake sesonger utenfor topp fire i Premier League. Siden høsten 2017 har det bare handlet om Europa League inntil i fjor. I onsdagens andre åttedelsfinale i Champions League spilte Napoli og Barcelona 1–1 i Italia. Leo Østigård satt på benken for vertene og så først Robert Lewandowski sende bortelaget i ledelsen etter en times spill, før Victor Osimhen utlignet for Napoli et kvarter senere. Returoppgjøret på Camp Nou i Barcelona spilles også 12. mars.
Porto vant 1-0 over Arsenal i Champions League åttedelsfinale Wenderson Galeno scoret seiersmålet på overtid Arsenal mistet ikke muligheten til kvartfinalen, returkamp 12. mars i London Ståle Solbakken mener Arsenal har gode sjanser, men mangler Champions League-rutine Napoli og Barcelona spilte 1-1, returoppgjør 12. mars